Kind wat glo boelie doodskiet gaan verhoor wordArgieffoto ŉ Leerling van Vosloorus in Gauteng wat glo ŉ skoolboelie doodgeskiet het, sal in Oktober op ŉ aanklag van moord met voorbedagte rade in die hof verskyn, het The Star Dinsdag berig. Advokaat William Karam, vir die leerling, het versoek dat sy kliënt eerder in ŉ program geplaas moet word vir jongmense wat van ŉ misdaad beskuldig word, as om verhoor te word. Die nasionale direkteur van openbare vervolging het egter ná ŉ appèlproses dié aansoek afgekeur. “Ek is teleurgesteld, want dit is duidelik die beskuldigde was jonk en almal het die oorledene as ŉ probleemkind beskou,” het Karam aan die koerant gesê. Die Graad 11-leerling het in November 2012 glo sy ma, ŉ metropolisiebeampte, se dienspistool gebruik om die boelie in die kop te skiet. Hy word ook aangekla van die onwettige besit van ŉ vuurwapen en onwettige besit van ammunisie. Lees ook: Oos-Rand-tiener het glo nie bedoel om boelie te vermoor ‘Boelie’-moordsaak: Borg toegestaan ‘Boelie’-moordsaak: “Hy het gekry wat hy verdien”